text: Осмото издание на кинофестивала "Златната липа" започна с красива церемония - Новини от Стара Загора | видео издателство реклама
  Заедно с организатора на фестивала Магдалена Ралчева, в шествието се включи обичаният актьор Владимир Пенев, който тази година получава наградата "Златна липа" за цялостен принос в киното, както и членовете на авторитетното международно жури, водено от своя председател проф. Божидар Манов, зам.-кмета по култура на Община Стара Загора Милена Желева и други официални лица.
  Водещ на церемонията по откриването на фестивала беше младият чаровник Дарин Ангелов, когото познаваме от филма на Маги Ралчева "XII а", сериалите, "Под прикритие", "Откраднат живот", "Порталът" и много други.
  Чудесен букет с цветя и поздравления за успешния старт и поредната страхотна организация на фестивала получи директорът на "Златната липа" Магдалена Ралчева от зам.-кмета Милена Желева, която пожела още дълги години събитието да обединява старозагорците с добрия вкус към европейското кино и ценности.
  "В България има три международни кинофестивала – единият е в София, вторият е във Варна, а най-младият е в Стара Загора – "Златната липа", която притежава всички предимства на младостта", посочи в приветствието си председателят на журито проф. Божидар Манов.
  Залата, пълната до предела от 50% заради пандемичните ограничения, дълго аплодира музикантите от Държавна опера Стара Загора, които представиха моменти от интерактивния джаз спектакъл "Джазоспекция" на фона на кадри от филма на Рон Фрик "Барака", както и акапелното фолкролно изпълнение на няколко гласа на деца от старозагорските читалища, съобщиха организаторите.
  Кулминацията на вечерта настъпи с ретроспективния филм с откъси от филми с участието на Владимир Пенев, чиято поява на сцената малко по-късно предизвика сърдечните аплодисменти на публиката. Специалната награда "Златна липа" за цялостен принос в киното му беше връчена от директора на фестивала Магдалена Ралчева и зам.-кмета Милена Желева. Организаторите бяха подготвили и куп подаръци за вечно усмихнатия Владо Пенев, сред които специален люлеещ се стол и седмична почивка в Павел Баня.
  Големият актьор благодари от сърце за наградата и призна, че човек колкото и награди за получава, никога не може да им се насити, особено когато са толкова впечатляващи и авторитетни като статуетката на "Златната липа".
  Фестивалът беше открит с последния филм с участието на Владимир Пенев – "Рая на Данте", който беше представен от неговия режисьор и сценарист Димитър Радев. Той призна, че когато е писал текста си е представял репликите именно в устата на Владимир Пенев и е бил истински щастлив, когато актьорът е приел да влезе в кожата на главния му герой Данте.